Nang ang mga kampanay nagrerepike na, dahil sa misa sa hating gabi, at nang ang mga may ibig pa sa mahimbing na pagtulog kay sa mga kapistahan ay nagigising at bumubulong bulong dahil sa kaingayan, ay dahandahang pumanaog si Basilio at nagpaligid ng makalawa makaitlo sa ilang lansangan, at nang matunayang walang sumusunod at nakababatyag sa kanya ay nagliglig sa mga landas na di pinagdaraanan ng maraming tao at tinungo ang dating gubatan ng mga Ibarra, na nabili ni kapitang Tiago, nang inangking at ipinagbili ng Pamahalaan ang mga pag aari noon.